Ændret forslag til EUROPA-PARLAMENTETS OG RÅDETS AFGØRELSE om deltagelsesregler for virksomheder, forskningscentre og universiteter og regler for formidling af forskningsresultater gældende under gennemførelsen af Det Europæiske Fællesskabs rammeprogram 2002-2006 (forelagt af Kommissionen i henhold til EF-traktatens artikel 250, stk. 2)

2001/0202 (COD)

Ændret forslag til EUROPA-PARLAMENTETS OG RÅDETS AFGØRELSE om deltagelsesregler for virksomheder, forskningscentre og universiteter og regler for formidling af forskningsresultater gældende under gennemførelsen af Det Europæiske Fællesskabs rammeprogram 2002-2006

1. Formålet med forslaget

Forslagets formål er at fastsætte regler for deltagelse og formidling af forskningsresultater (EF-rammeprogrammet) for gennemførelsen af Det Europæiske Fællesskabs rammeprogram 2002-2006. Reglerne er udarbejdet for at afpasse de bestemmelser, der gælder for deltagelse i forskningsprogrammerne og for formidling af resultaterne af projekterne, efter idéen med og særtrækkene ved det nye rammeprogram samt forenkle bestemmelserne ved at gøre dem mere forståelige.

Det bør bemærkes, at bestemmelserne om intellektuel ejendomsret er forenklet markant for at sikre en gnidningsløs afvikling af projekter, der kan have mange deltagere, og som udføres af partnerskaber, hvis sammensætning kan ændre sig.

2. Sagsforløb

- Den 9. september 2001 vedtog Kommissionen sit forslag (EF) [KOM(2001) 500 endelig].

- Den 10. januar 2002, vedtog Kommissionen et ændret forslag (EF) [KOM(2001) 822 endelig 2001/0202 (COD)] som følge af, at Rådet den 10. december 2001 nåede til politisk enighed om det sjette rammeprograms instrumenter.

- Den 3. juli 2002 vedtog Europa-Parlamentet 32 ændringer ved førstebehandlingen efter forskellige uformelle kontakter mellem de tre parter med henblik på afslutning af sagen ved førstebehandlingen.

3. Kommissionens udtalelse om Europa-Parlamentets ændringer

3.1 Generel vurdering

Alle Europa-Parlamentets ændringer er på linje med Kommissionens forslag og bidrager med nyttige præciseringer til gennemførelsen af det sjette rammeprogram. Kommissionen accepterer derfor samtlige ændringer.

3.2 Gennemgang af ændringerne

- Forslagets retlige form [titel] :

Parlamentet henstiller, at forslaget vedtages i form af en forordning, eftersom det potentielt omfatter samtlige aktører i det videnskabelige samfund og dermed er almengyldigt. Kommissionen kan acceptere denne ændring.

- Mindstekrav for deltagelse [artikel 5]:

Parlamentet foreslår at indføre et identisk krav om mindst tre forskellige retlige enheder etableret i tre medlemsstater eller associerede stater, hvoraf mindst to skal være medlemsstater eller associerede kandidatstater, for alle instrumenter med undtagelse af aktiviteterne på områderne specifik støtte og menneskelige ressourcer og mobilitet. Kommissionen mener, at et sådant krav styrker de indirekte aktioners transnationale aspekter og bidrager til at samle en kritisk masse af kompetencer.

- Deltagelse af retlige enheder fra tredjelande [artikel 6]:

Med hensyn til deltagelse af retlige enheder fra tredjelande, der er industrialiserede lande, foreslås det ligeledes, at deres deltagelse gøres afhængig af, at der indgås gensidige aftaler, f.eks. i form af en videnskabelig og teknologisk aftale. Kommissionen finder, at ændringerne er et kompromis, som på en korrekt måde afspejler den betydning, som Parlamentet tillægger disse aspekter.

- Indkaldelser af forslag [artikel 9]:

Parlamentet henstiller, at det bliver muligt at vurdere forslagene i to etaper, og at de indkaldelser af interessetilkendegivelser, som Kommissionen kan gøre brug af for at indkredse og bedømme målsætninger og konkrete ansøgninger på et givet område, ikke får nogen indvirkning på Kommissionens efterfølgende beslutninger. Kommissionen er enig i det nyttige i en vurdering i to etaper og en præcisering vedrørende indkaldelserne af interessetilkendegivelser.

- Kriterier for evaluering og udvælgelse af forskningstiltag [artikel 10]:

Parlamentet ønsker at indføre visse valgfrie kriterier i forslaget som f.eks. en henvisning til kvinders rolle i forskning, synergi med uddannelse og konsekvenserne for samfundet. Kommissionen kan acceptere, at disse supplerende kriterier tilføjes, da de ikke er obligatoriske.

Desuden foreslår Parlamentet at lade kravet om anonymitet under evalueringen udgå, hvis det ikke nævnes i indkaldelsen af forslag. Vægten lægges derimod på evalueringsprocessens fortrolige karakter. Kommissionen finder, at ændringen er et acceptabelt kompromis i forhold til de principper, som danner grundlag for evalueringsproceduren.

- Underskrivelse af kontrakt og konsortiumaftale [artikel 12]:

Foruden omtale af en ny ordning for en kontrakts ikrafttræden ved, at Kommissionen og koordinatoren underskriver den, ønsker Parlamentet at forpligte deltagerne til at indgå en konsortiumaftale, medmindre andet fastsættes i indkaldelsen af forslag. Parlamentet ønsker ligeledes, at de væsentligste elementer, som bør indgå i konsortiumaftalen, opregnes. Kommissionen finder, at ændringen afspejler dens ønske om en fleksibel og forenklet fremgangsmåde.

- Solidarisk ansvarlighed [artikel 13]:

Parlamentet overtager principperne for gennemførelsen af deltagernes solidariske ansvarlighed, sådan som de fremgår af den verbalnote, Kommissionen har fremsendt til Rådet om emnet, idet Parlamentet foreslår, at deltagerne gøres økonomisk ansvarlige for deres deltagelse pro rata, dog kun op til et beløb svarende til deres tilskud. Kommissionen finder, at ændringen er en nyttig præcisering af, hvordan den solidariske ansvarlighed skal føres ud i livet.

- Tilskud [artikel 14 ]:

I forbindelse med ekspertisenettene præciserer Parlamentet den måde, som Fællesskabets finansieringstilskud beregnes på, idet beregningens udgangspunkt er integrationsgraden og det antal forskere, som deltagerne vil integrere, samtidig med at der tages hensyn til de særlige forhold, som gør sig gældende i forbindelse med det pågældende forskningsområde og fælles aktivitetsprogram.

Parlamentet ønsker ligeledes at begrænse administrationsomkostningerne ved en indirekte aktion til 7% af Fællesskabets finansieringstilskud.

Kommissionen finder, at disse ændringer tydeliggør, hvordan indirekte aktioner finansieres.

- Regler vedrørende intellektuel ejendomsret [navnlig artikel 18, 20 og 21] :

Parlamentet ønsker at nævne princippet, om at Kommissionens og deltagernes rettigheder og pligter ikke overføres, når Kommissionen videregiver nyttige oplysninger om viden, som er resultatet af indirekte aktioner, til medlemsstater eller associerede stater, som anmoder om det af hensyn til offentlige politikker, såfremt de pågældende deltagere ikke fremsætter berettigede indvendinger.

Endvidere ønsker Parlamentet, at der i bestemmelserne indsættes henvisninger til konsortiumaftalen og den frist, som Kommissionen og deltagerne har til at gøre indsigelse mod en videregivelse af viden.

Desuden skal en deltager ifølge Parlamentet have mulighed for at offentliggøre resultater, som han ikke er ejer af, hvis der er tale om kollektive og kooperative forskningstiltag (SMV), og såfremt Kommissionen og deltagerne ikke gør indsigelse.

Kommissionen finder, at de foreslåede ændringer er i overensstemmelse med hensynet til fleksibilitet og forenkling, som er rettesnoren for reglerne om intellektuel ejendomsret.

4. konklusion

I henhold til artikel 250, stk. 2, i EF-traktaten ændrer Kommissionen sit forslag som anført ovenfor.